### Beslutninger

Fremsendes til Magistratsafdelingen for Kultur og Borgerservice med henblik på udarbejdelse af en indstilling, jf. byrådets vedtagelse i mødet den 25. juni 2025 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA KF, V, LA, DD og M

Baggrund og problemstilling

I [adresse] har borgere i stigende grad svært ved at gennemskue, hvornår de benytter en egentlig kommunal kerneydelse – og hvornår kommunen reelt fungerer som kommerciel aktør i konkurrence med det private erhvervsliv.

Et aktuelt eksempel er bestilling af pas. Mange borgere tror fejlagtigt, at de skal købe et pasfoto hos kommunen til 139 kr., før de kan bestille tid til pas. Dette skyldes, at kommunens digitale bookingsystem – modsat fx Randers Kommunes løsning – ikke tydeligt giver mulighed for at vælge “jeg medbringer selv foto”.

I praksis bliver borgerne guidet direkte mod et køb hos kommunen uden at kende deres rettigheder eller valgmuligheder. Dette underminerer det private marked – i dette tilfælde lokale fotografer – og er udtryk for en uheldig sammenblanding af myndighedsudøvelse og kommerciel aktivitet.

Samtidig har Aarhus Kommune i perioden 2022–2024 haft over 15 millioner kroner i indtægter fra billedsalg til pas og kørekort – og kører betalte annoncer på sociale medier for at promovere denne service. Det forstærker indtrykket af, at kommunen agerer som en virksomhed, snarere end som en offentlig myndighed, og det skaber bekymring for både erhvervslivet og borgernes retssikkerhed.

Partierne foreslår derfor:

1. At [adresse] straks ændrer bookingsystemet for pas og kørekort, så det – ligesom i fx Randers Kommune – tydeligt fremgår, at man kan medbringe eget pasfoto.

2. At kommunen stopper betalte annoncer for kommercielle servicer, som konkurrerer direkte med private aktører.

3. At der igangsættes et servicetjek af alle kommunale serviceorganer og digitale brugerflader med henblik på at:

- sikre gennemsigtighed for borgerne,

- identificere områder, hvor kommunen reelt agerer konkurrent til private virksomheder,

- og vurdere, om visse ydelser bør udfases eller overlades til markedet.

4. Uafhængig af dette forslag, undersøges modeller hvor foto forretninger kan sende foto digitalt til Borgerservice.

Formålet med forslaget

Formålet er ikke at fratage borgerne nem adgang til service – tværtimod. Det handler om at sikre, at kommunens rolle som myndighed er tydelig og legitim, og at vi som kommune ikke uforvarende skader de private erhverv, vi også gerne vil støtte og samarbejde med.

Kommunen skal ikke stille sig mellem borgerne og markedet med skjulte kommercielle dagsordener – den skal sikre fair og lige vilkår og et klart skel mellem myndighed og marked.

Bob Holst (C) Mathias Schmidt (C) Leonora Olesen (V) Polly D (M) Jimmy Christoffersen (DD) og Christian Nørgaard (LA).